Wian, ’n voormalige junior wêreld drie-kampkampioen, was die middag saam met twee van sy vriende by die huis toe ’n wit Toyota Tazz, met ’n paar mans in op die werf stilgehou het. Sy ouers, Manfred en Ursula, was op daardie stadium in die nabygeleë huis waar Manfred se ouers woon.
Manfred se broer, Etienne, het die rowers oor ’n afstand op die werf gewaar en na hulle geroep. Dit is toe dat die rowers in hul voertuig gespring en weggejaag het, het Ursula gesê.
Nadat die rowers van die pad gedwing is, het hulle in verskeie rigtings gevlug en die beskadigde Tazz agtergelaat.
Soos wat die rowers gevlug het, het hulle hul buit in die veld laat val en is van die items teruggekry.
’n Soektog is sedert die voorval geloods om die res van die items terug te kry. Lede van die Heritage Protection Group (HPG) het ook die toneel besoek om spoorsnywerk te doen.
Volgens die polisie was daar vermoedelik vyf rowers in twee voertuie (die Tazz en ’n onbekende rooi voertuig) by die voorval betrokke.
“Wian is kwaad en getraumatiseerd na alles wat gebeur het. Hy het aan my gesê terwyl hy daar met ’n pistool teen die kop aangehou is, het hy net vir kalmte gebid. Hy het ook gebid dat ons nie op daardie oomblik huis toe moet kom nie, want anders sou hulle ons doodgeskiet het,” het Ursula gesê.